
ΣΧΟΛΗ ΟΙΚΟΝΟΜΙΚΩΝ ΚΑΙ ΠΟΛΙΤΙΚΩΝ ΕΠΙΣΤΗΜΩΝ
ΤΜΗΜΑ ΔΙΑΧΕΙΡΙΣΗΣ ΛΙΜΕΝΩΝ ΚΑΙ ΝΑΥΤΙΛΙΑΣ

ΔΕΛΤΙΟ ΤΥΠΟΥ

Εκπαιδευτική Επίσκεψη
του Τμήματος Διαχείρισης Λιμένων και Ναυτιλίας του ΕΚΠΑ
στο Κρουαζιερόπλοιο Celestyal Journey


Το Τμήμα Διαχείρισης Λιμένων και Ναυτιλίας, του Εθνικού και Καποδιστριακού Πανεπιστημίου Αθηνών, πραγματοποίησε πρόσφατα (17.5.2025) εκπαιδευτική επίσκεψη στο κρουαζιερόπλοιο Celestyal Journey. Η επίσκεψη έγινε με δυναμική συμμετοχή φοιτητών/ριών, στο πλαίσιο των σχετικών μαθημάτων του Προγράμματος Σπουδών, ‘Υπηρεσίες Κρουαζιέρας και Τουριστικοί Λιμένες’ και ‘Διοίκηση Επιβατηγού Ναυτιλίας’, με ακαδημαϊκό υπεύθυνο της οργάνωσης τον Δρ. Ιωάννη Κατσούνη, Εντεταλμένο Διδάσκοντα του Τμήματος ΔΙΛΙΝ στα ανωτέρω γνωστικά αντικείμενα.

Κατά τη διάρκεια της επίσκεψης, φοιτητές/ριες και διδάσκοντες ξεναγήθηκαν στους χώρους του κρουαζιερόπλοιου, όπου ενημερώθηκαν από έμπειρα στελέχη της Celestyal Cruises για τις ιδιαιτερότητες της λειτουργίας ενός σύγχρονου κρουαζιερόπλοιου στο θαλάσσιο τουρισμό, τις προκλήσεις της διοίκησης, καθώς και τις εξειδικευμένες υπηρεσίες φιλοξενίας και εξυπηρέτησης επιβατών.

Το Τμήμα ΔΙΛΙΝ, οι διδάσκοντες και οι φοιτητές/ριες εκφράζουν τις θερμές τους ευχαριστίες προς την μητρική ναυτιλιακή εταιρία Celestyal Cruises για την άψογη φιλοξενία και τη συμβολή της στην ουσιαστική επιτυχία της εκπαιδευτικής επίσκεψης. Ιδιαίτερες ευχαριστίες αξίζουν να απευθυνθούν στην κα Ελένη Καραχάλιου (Country Manager), την κα Βασιλική Γαϊτάνη (Assistant Cruise Director), καθώς και στους κ.κ. Αλέξιο Οικονόμου (V.P. Hotel Operation), Παναγιώτη Μεγαλοοικονόμου (Hotel Manager) και Γιώργο Δουμάνη (F&B Purchasing Manager).

Το Τμήμα Διαχείρισης Λιμένων και Ναυτιλίας υλοποιεί συστηματικά την στρατηγική του προσήλωση στην ενίσχυση της διασύνδεσης επιστημονικής θεωρίας και πρακτικής εφαρμογής, προσφέροντας στους/ις φοιτητές/ριες του ουσιαστικές εμπειρίες και πολύτιμες γνώσεις στον τομέα της ναυτιλίας και, ειδικότερα στη συγκεκριμένη περίπτωση, στο θαλάσσιο τουρισμό και τις υπηρεσίες κρουαζιέρας.

Το Τμήμα Διαχείρισης Λιμένων και Ναυτιλίας του ΕΚΠΑ (www.pms.uoa.gr) παρέχει προπτυχιακά, μεταπτυχιακά, διδακτορικά και μεταδιδακτορικά προγράμματα σπουδών, με εστίαση στη ναυτιλία, τους λιμένες και την εφοδιαστική αλυσίδα που αποτελούν κεντρικούς πυλώνες των συστημάτων θαλασσίων μεταφορών. Στην ευρεία διεπιστημονικότητα των γνωστικών αντικειμένων περιλαμβάνονται, μεταξύ άλλων, οργάνωση και διοίκηση ναυτιλιακών, λιμενικών και εφοδιαστικών επιχειρήσεων, χρηματοοικονομική διοίκηση, λογιστική και επιχειρηματικότητα, γαλάζια οικονομία, πράσινο περιβάλλον, κλιματική αλλαγή και βιωσιμότητα, ποσοτικές μέθοδοι, τεχνολογικές καινοτομίες και πληροφορικές εφαρμογές, αρχές δικαίου και διεθνείς γεωπολιτικές σχέσεις (επικοινωνία:  email: secr@pms.uoa.gr, τηλ.: 22280 21860).

Το Τμήμα Διαχείρισης Λιμένων και Ναυτιλίας διοργανώνει το Εντατικό Μεταπτυχιακό Πρόγραμμα Σπουδών ΄Διοίκηση σε Ναυτιλία και Λιμένες’ (https://spm.pms.uoa.gr), σε συνεργασία με το Τμήμα Διοίκησης Επιχειρήσεων και Οργανισμών του ΕΚΠΑ. Το ΠΜΣ παρέχει σύγχρονες ακαδημαϊκές γνώσεις, με ευέλικτη μεταπτυχιακή εξειδίκευση, υψηλή κατάρτιση και σύνθετες επαγγελματικές δεξιότητες, για δυναμική ανέλιξη των αποφοίτων στην αγορά εργασίας του ευρύτερου διεθνούς ναυτιλιακού ‘cluster’, που θα καλύψουν τις διαρκώς αυξανόμενες ανάγκες για στελέχη με ισχυρό διεπιστημονικό υπόβαθρο σε στρατηγικά κρίσιμους τομείς της οικονομίας (επικοινωνία:  email: spm@pms.uoa.gr, τηλ.: 22280 21861).

